'n Plaasaanval het gedurende die aand op 30 April in die Diepkuil-omgewing, Limpopo, plaasgevind.
Die plaasbestuurder het ondersoek gaan instel toe die honde begin blaf. Die elektrisiteit was op daardie stadium af gewees. Die bestuurder het die deur oopgemaak, waarna hy met 'n stomp voorwerp oor die kop geslaan is, wat veroorsaak dat hy sy bewussyn verloor het.
Die aanvallers het die bestuurder vasgebind en toegang tot die hoofhuis gekry. Hulle het die huis geplunder en die kluis probeer oopbreek. Die bestuurder het intussen bygekom, homself losgemaak en na die plaaswerkers se huis gehardloop vir hulp. Terwyl hy na die werkers gehardloop het, het hy op die aanvallers geskree, wat veroorsaak het dat hulle vlug.
Die bestuurder het vanaf die werkers se kamers die eienaar geskakel en hulp is ontbied. Die aanvallers se spore is vir ongeveer 8 kilometer gevolg, maar die spore het verdwyn en daar word vermoed dat hulle met 'n voertuig opgetel is.